**Kako postati policajac**

intervju s učenicom Policijske škole Josip Jović

Policijska škola Josip Jović već punih pedeset godina provodi temeljno obrazovanje za zanimanje policajac. Učenica trećeg razreda Nika Inkret podijelila je svoje iskustvo pohađanja Policijske škole Josip Jović u Zagrebu.

*Nika, koji si školu pohađala prije Policijske škole Josip Jović?*

Prije nego sam odlučila upisati treći razred Policijske škole za zanimanje policajac, odnosno policajka pohađala sam jezičnu gimnaziju u Srednjoj školi Krapina.

*Zašto si odlučila upisati Policijsku školu?*

Odlučila sam upisati Policijsku školu Josip Jović jer mi je to bio san još od malih nogu. Oduvijek sam sanjala da ću postati policijska službenica i kada sam saznala da Policijska škola nakon dosta godina upisuje učenike u treći razred, nisam uopće dvojila hoću li se prijaviti.

*Možeš li opisati sam proces upisa?*

Proces upisa nije uopće kompliciran. Prvi krug upisa čini popunjavanje i slanje obrazaca s dosadašnjim ocjenama i ocjenom iz vladanja. Ako su zadovoljeni ti prvi uvjeti, slijedi psihotest, poligon prepreka i trčanje na 2400 metara. Nakon drugog kruga slijede motivacijski razgovor i liječnički pregled.

*Što ti je u svemu tome bilo najteže?*

Čitav proces upisa mi je bio prilično stresan i napet. Bilo je dosta fizičkog napora, osobito na dan testiranja jer on traje cijeli dan. No, daleko mi je najteže bilo čekanje rezultata.

*Kako si se osjećala kada je telefon konačno zazvonio i kada si čula sretnu vijest da si upisana?*

Kada su me nazvali i rekli da sam prošla na natječaju, bila sam presretna i jedva sam čekala nastavak testiranja i liječnički pregled. Naravno, plakala sam od sreće. Iako me čekalo još dosta stresa i rada, bila sam oduševljena.

*Jesi li zadovoljna životom u školi, jesu li se ispunila tvoja očekivanja?*

Jesam, zadovoljna sam i sretna svojim odabirom i odlukom da postanem policajka. Istina, u školi nije nimalo lagano, ali sam bila pripremljena na sve što me čeka. U školi je, zapravo, jako zanimljivo, učimo konkretne stvari koje će nam trebati u budućem zanimanju. Nedostaje mi samo malo više slobodnog vremena jer nam je raspored prilično popunjen.

*Kako provodiš slobodno vrijeme u školi?*

Slobodno vrijeme provodimo u krugu škole jer škola nam je i dom. Ovdje živimo, učimo i pohađamo nastavu. Kad smo slobodni, vrijeme većinom iskoristimo na učenje i bavljenje tjelesnom aktivnošću. U školi imamo zbor i dramski odgoj pa neki učenici odlaze i na te aktivnosti.

*Kakvi su školski predmeti u Policijskoj školi? Trebaš li puno učiti?*

U svakoj školi treba dosta učiti pa tako i ovdje. Imamo dosta stručnih predmeta, ali i hrvatski jezik, matematiku, engleski jezik i vjeronauk ili etiku od općih predmeta. Profesori se jako trude u tumačenju gradiva kako bi nam olakšali učenje. Najteži su mi predmeti prekršajno i kazneno pravo, ali i sport jer je fizički jako naporan. Život u školi je zahtjevan, ali ako se poštuju sva pravila i prati raspored, sve se može stići i savladati.

*Bojiš li se izlaska na cestu nakon škole?*

Ne bojim se, mislim da ću za ove dvije godine školovanja biti spremna i obavljati policijske poslove bez straha jer u školi ne učimo samo kad smo na nastavi. Mi s odgajateljima živimo 24 sata i svaki trenutak proveden u školi je učenje.

*Opiši nam jedan svoj školski dan.*

Dan u školi počinje buđenjem u 6 sati, nakon toga slijedi jutarnja tjelovježba i trčanje. Zatim slijedi pregled soba, priprema za doručak i doručak. Nakon doručka je postrojavanje i dizanje zastave Republike Hrvatske. Ovisno o smjeni slijedi nastava ili čišćenje zadanog sektora. Ako je nastava ujutro, krećemo u 8.00 prema rasporedu za taj dan, zatim je ručak pa obavezno učenje, sport i samoobrana ili policijsko naoružanje i gađanje. Poslije svih aktivnosti je slobodno vrijeme i učenje ili tjelesna aktivnost po izboru učenika. Na kraju dana je ponovni pregled soba te povečerje.

*Kako si se privikla na ovakav raspored, nedostaju li ti roditelji?*

Rastanak s roditeljima mi i nije bilo previše težak jer sam zaista svim srcem htjela upisati ovu školu i roditelji su me u tome podržali. Naravno da je prvi dan bio težak jer je to ipak velika promjena u odnosu na prijašnji život. Teško je bilo prvu noć kad shvatiš da je tvoj san postao stvarnost, da više nema roditeljske zaštite, da si sam odgovoran za sve svoje postupke, da ćeš dijeliti sobu s nepoznatim ljudima, ali brzo sam se privikla i prihvatila ovaj način života jer je to samo jedan korak na putu prema mojoj konačnoj odluci da budem policajka. U tome nam svakodnevno pomažu i naši odgajatelji i profesori.

Poručila bih učenicima koji razmišljaju o upisu u Policijsku školu Josip Jović da se ne trebaju bojati. Istina je da se puno uči i radi, da je ponekad fizički dosta teško, ali kad obučem odoru hrvatskoga policajca, užitak je neprocjenjiv.

Mihael Krunić

3.razred